Epos

Un epos ([é-pos]) o epopeia ([e-po-pé-ya]) es un poema epic extense basate in succesos heroic (p.ex. le Odyssea, o le Araucana). Illo debe normalmente haber un character narrative e un stylo elevate o heroic.

 Historia 
 Epopeias antique 
Le epos le plus ancian es Le epos de Gilgamesh, scribite in le lingua akkadian in le secunde millennio avante nostre era.

Traditionalmente, le epopeias classic (grec o latin) esseva scripte in hexametros dactylic. Le obras de Homero, le Iliade e le Odyssea, son le plus famose e le plus antique de iste typo, ma altere poemas continuava le historia de Troia (celles del "cyclo epic" grec, o del Eneide de Vergilio) o tratava tal themas que le Septe contra Thebas (le Thebaide de Statio, inter alteres), Jason e le Argonautas (le Argonautica de Appolonio de Rhodos), mythologia (le Metamorphoses de Ovidio o le Dionysiaca de Nonno), o mesmo le historia roman (le Pharsalia de Lucano).

Le epopeia es etiam un forma importante de litteratura religiose in India. Le duo magne epopeias de sanskrito classic, le Ramayana e le Mahabharata, ha un significantia cultural immense. Traductiones de istes, como le Ramcharitmanas de Tulsidas (que trata del eventos del Ramayana in awadhi) o le traduction marathi del Mahabharata per Moropant ha attingite le stato de classicos in le linguas vernacular de lor composition. Le cinque magne epopeias del periodo classic de litteratura tamil ha un stato comparabile a istos e son multo plus ancian.

 Epopeias medieval 
Beowulf, David de Sasun, Shahnameh, Mille e Un Noctes e le Edda Poetic son alicunes del epopeias le plus importante del alte medievo. Le Canto de Roland, le Epos del Rege Gesar le Epos de Manas, le Niebelungenlied, e le Canto de mi Cid proveni de un periodo un pauc posterior. Omne iste poemas ha como character commun de non esser scribite in linguas classic como le sanskrito, tamil, latino, o greco.

 Epopeias moderne 
Le Renascentia e le periodo moderne ha producite multe epopeias in linguas vernacular, como le Divine comedia per Dante Alighieri, le Lusiadas per Luís de Camões, Paradiso Perdite per John Milton, o le Kalevala per Elias Lönnrot.

Categoria:Formas poetic
Categoria:Mythologia
Categoria:Epopeias